મુંબઈ, તા. 14 : જેમ્સ એન્ડ જવેલરી એક્સપોર્ટ પ્રમોશન કાઉન્સિલે (જીજેઈપીસી) જાહેર કરેલા આંકડાઓમાં સ્પષ્ટ નિર્દેશ કરાયો છે કે ગત ઓગસ્ટમાં ભારતની પોલિશ્ડ ડાયમંડની નિકાસ વૉલ્યૂમની દૃષ્ટિએ 2.1 ટકા ઘટી 2.8 મિલિયન કેરેટ્સ રહી હતી અને સરેરાશ ભાવ 5 ટકા ઘટી કેરેટદીઠ 646 યુએસ ડૉલર થયા હતા. પોલિશ્ડ ડાયમંડની આયાત 46 ટકા ઘટી 143 યુએસ ડૉલર રહી હતી. અર્થાત, પોલિશ્ડ ડાયમંડની ચોખ્ખી નિકાસ 0.3 ટકા ઘટી 1.67 અબજ યુએસ ડૉલરના સ્તરે રહી હતી. હોંગકોંગ ખાતે તાજેતરમાં યોજાયેલા જવેલરી અને જેમ્સ ફેરમાં લિક્વિડિટી વધુ અને ખરીદી ઓછી રહી હતી. રંગીન અને અર્ધકીંમતી નંગોમાં માગ સ્થિર રહી હતી. જોકે, નાના ડાયમંડની ફૅશન જવેલરીમાં ખરીદી સારી હતી. આ ફેરમાં ભાગ લેનાર સામાન્યપણે માન્યતા ધરાવતા હતા કે ગત વર્ષની તુલનામાં આ વર્ષે ફેર ફિક્કો રહ્યો હતો. સ્થિર માગ છતાં ઉત્પાદકોને નવા કામકાજ ઘટયા હોવાનો અનુભવ થયો હતો.